Mai mulți sălăjeni au fost atacați și mușcați de câini pe parcursul anului trecut. Nu puține au fost cazurile în care oameni aflați pe camp, la marginea pădurii sau pe drumuri publice, în mijlocul unui sat s-au trezit atacați de câini scăpați din gospodării, unele animale fiind deosebit de periculoase. În anul 2023, polițiștii Biroului pentru Protecția Animalelor au efectuat 441 de acțiuni sau controale la persoane fizice/juridice, adăposturi publice și asociații, privind gestionarea câinilor fără stăpân și au aplicat 388 de amenzi în valoare totală de 203.000 de lei. Spitalul Județean de Urgență din Zalău emite aproape lunar informări din care reies cazuri de persoane mușcate de câini.